**Nr. 45691/ 07.06.2022**

 **COMUNICAT DE PRESĂ**

**Caravana Les Films de Cannes revine la Arad pe 10 iunie. Proiecții cu filme de autor la Arad**

Caravana Les Films de Cannes revine în numeroase orașe ale țării, marcând o nouă ediție a caravanei care aduce publicului o selecție de filme de autor, din competițiile unor festivaluri internaționale precum Cannes. Filmele vor fi vizionate atât în săli de cinema, cât și în spații neconvenționale, pe parcursul a mai multor săptămâni în mai și iunie. Caravana Les Films de Cannes ajunge pe 10 iunie la Arad, la Cinema Arta. Intrarea este liberă.

Filmul care va fi proiectat în programul Caravanei este **Little Joe**, regizat de Jessica Hausner, un film despre nevoia oamenilor de a fi fericiți. Cum atingi fericirea? Aflăm de la Alice, mamă singură și o foarte dedicată fitogeneticiană, angajată într-o companie specializată în dezvoltarea unor specii noi de plante. Prin inginerie genetică, Alice a conceput o floare purpurie cu totul deosebită, nu doar datorită frumuseții ei, ci și valorii terapeutice. Dacă e ținută la temperatura ideală, hrănită conform instrucțiunilor și dacă i se vorbește constant, planta își face fericit proprietarul. Deși politica internă a companiei o interzice, Alice își ia acasă un exemplar și i-l oferă cadou fiului ei, Joe. O botează împreună „Little Joe”. Dar pe măsură ce crește planta, cresc și suspiciunile lui Alice că noua sa creație nu e chiar atât de inofensivă pe cât o sugerează numele de alint. Little Joe a primit la Cannes Premiul pentru cea mai bună interpretare feminină, acordat actriței Emily Beecham.

**Little Joe** va fi văzut pe 10 iunie, de la ora 19:00, la Cinema Arta. Intrarea este liberă.

Caravana Les Films de Cannes dă șansa publicului din țară să vadă unele dintre cele mai bune și recente filme, prezentate sau premiate la Festivalul de la Cannes. Caravana duce mai departe demersul inițiat de festivalul Les Films de Cannes à Bucarest de a extinde festivalul în țară și de a readuce în atenția publicului experiența de a merge la film.

Mai multe detalii pe www.filmedefestival.ro.

Caravana Les Films de Cannes este prezentată de Asociația Cinemascop, Voodoo Films și Cinema ARTA. Proiect finanțat de Centrul Național al Cinematografiei. Partener Europa Cinemas.